
     REPUBLIKA HRVATSKA	
     TRGOVAČKI SUD U OSIJEKU 	
	3  St-276/17-14             

U  I M E  R E P U B L I K E  H R V A T S K E 
R J E Š E N J E


TRGOVAČKI SUD U OSIJEKU, po sucu Gordani Njari, u stečajnom predmetu povodom zahtjeva Financijske agencije OIB 85821130368, Regionalni centar Zagreb Podružnica Zagreb, Trg svibanjskih žrtava 1995. 1, OIB 85821130368 za provedbom skraćenog stečajnog postupka nad dužnikom Učilište Stara Vlaška ustanova za obrazovanje odraslih, Vlaška 26, Zagreb, MBS: 080410562, OIB: 14796283613, dana 8. ožujka 2017.    
                                                                 
    r i j e š i o   j e

Obustavlja se skraćeni stečajni postupak nad dužnikom Učilište Stara Vlaška ustanova za obrazovanje odraslih, Vlaška 26, Zagreb, MBS: 080410562, OIB: 14796283613, a zahtjev FINE Regionalni centar Zagreb, Podružnica Zagreb, od 10. studenog 2015. Klasa: 110-07/15-01/04, Urudžbeni broj: 04-06-15-11918 se odbacuje. 

Obrazloženje

FINA Regionalni centar Zagreb je 10. studenog 2015. dostavila Trgovačkom sudu u Zagrebu zahtjev za provedbu skraćenog stečajnog postupka nad dužnikom Učilište Stara Vlaška ustanova za obrazovanje odraslih, Vlaška 26, Zagreb, MBS: 080410562, OIB: 14796283613.
   
Temeljem rješenja Visokog trgovačkog suda RH u Zagrebu broj 31-Su-1076/15-16 od 25. ožujka 2016. je određen Trgovački sud u Osijeku kao drugi stvarno nadležni sud, za postupanje u stečajnim predmetima Trgovačkog suda u Zagrebu, te je Trgovački sud u Zagrebu ustupio ovome sudu navedeni stečajni predmet na daljnji postupak. 

Trgovački sud u Osijeku je sukladno čl. 430. Stečajnog zakona („Narodne novine“ br. 71/15. u daljnjem tekstu SZ-a) dana 18. svibnja 2016. objavio oglas na mrežnoj stranici e-oglasna ploča sudova pod poslovnim brojem St-1493/16-3  kojim je pozvao osobu ovlaštenu za zastupanje dužnika da u roku od l5 dana od dana objave oglasa podnese sudu javnobilježnički ovjerovljeni popis imovine i obveza na propisanom obrascu te vjerovnike da najkasnije u roku od 45 dana od objave oglase predlože otvaranje stečajnog postupka, te da uplate predujam u iznosu od 10.000,00 kn za pokriće troškova tog postupka na žiro-račun ovoga suda. 

Rješenjem ovoga suda poslovni broj St-1493/16-4 od 4. listopada 2016. otvoren je i istovremeno zaključen skraćeni stečajni postupak nad dužnikom Učilište Stara Vlaška ustanova za obrazovanje odraslih, Vlaška 26, Zagreb, MBS: 080410562, OIB: 14796283613. 

Protiv navedenog rješenja osoba ovlaštena za zastupanje stečajnog dužnika je pravodobno izjavio žalbu, a Visoki trgovački sud Republike Hrvatske je odlučujući o žalbi rješenjem poslovni broj Pž-7516/16-5 od 2. veljače 2017. ukinuo prvostupanjsko rješenje i vratio predmet na ponovni postupak. 

Dužnik je u žalbi na rješenje naveo da je u međuvremenu podmirio dugovanja koja su bila evidentirana u očevidniku redoslijeda osnova za plaćanje kod FINE Regionalni centar Zagreb, a što je vidljivo iz potvrde o blokadi računa i novčanih sredstva ovršenika od l4. listopada 2016. koju je priložio uz žalbu, te da nisu ispunjene pretpostavke za otvaranje skraćenog stečajnog postupka nad dužnikom.

Sud je službenim putem zatražio od FINE Regionalni centar Zagreb podatak o tome da li je dužnik podmirio tražbinu u iznosu od 169.793,30 kn u kojem iznosu je imao evidentirane neizvršene osnove za plaćanje u neprekinutom razdoblju od 705 dana i kada je ovaj iznos podmirio.

Iz očitovanja FINE Regionalni centar Zagreb od 9. prosinca 2016. zaprimljenog kod ovog suda 19. prosinca 2016. je razvidno da je dužnik podmirio dug iznosu od 169.793,30 kn te da na dan pisanja ovog očitovanja više nema u očevidniku redoslijeda osnova za plaćanje evidentiranih neizvršenih osnova za plaćanje s time da je posljednji dan blokade navedenog ovršenika bio 8. lipnja 2016., te je isti od dana 9. lipnja 2016. deblokiran.

Iz navedenog slijedi da nisu ispunjeni uvjeti iz čl. 428. SZ-a za provedbu skraćenog stečajnog postupka,  pa je valjalo obustaviti skraćeni stečajni postupak i riješiti kao u izreci sukladno čl. 128. st. 9. SZ-a.  

                                               U Osijeku 8. ožujak 2017.   

ZAPISNIČAR                                                                                             S U D A C 
Sanja Ban                                                                                                  Gordana Njari 


POUKA O PRAVNOM LIJEKU:
Protiv ovog rješenja može nezadovoljna stranka uložiti žalbu Visokom trgovačkom sudu Republike Hrvatske u Zagrebu u roku od 8 dana pismeno u 3 primjerka putem ovog suda.(čl. 19. st. 1 SZ-a)
                                                                                                          
                                                                                                                                             
D N A :
1. Predlagatelju na njihov poslovni broj
1. Dužnik 
1. e-oglasna ploča suda           
1. Rj. obustavom 
1. K 6.4.            

